Tommy Kono

Tamio ”Tommy” Kono (27. kesäkuuta 1930 Sacramento, Kalifornia – 24. huhtikuuta 2016 Honolulu, Havaiji) oli yhdysvaltalainen painonnostaja ja olympiavoittaja.

Tommy Kono voitti Helsingin 1952 olympialaisissa kultaa kevyessä sarjassa (alle 67,5 kg) tuloksella 362,5 kg. Hän punnersi tuloksekseen 105 kg, tempasi maailmanennätyksen 117,5 kg ja työnsi 140 kg. Melbournen 1956 olympialaisissa hän kilpaili raskaassa keskisarjassa (alle 82,5 kg) ja voitti kultaa maailmanennätystuloksella 447,5 kg (punnerrus 140 kg, tempaus 132,5 kg, työntö 175 kg). Rooman 1960 olympialaisissa hän saavutti keskisarjassa (alle 75 kg) hopeaa tuloksella 427,5 kg (punnerrus 140 kg, tempaus 127,5 kg, työntö 160 kg); Neuvostoliiton Aleksandr Kurinov voitti hänet 10 kiloa paremmalla tuloksella.

Kono voitti maailmanmestaruuden keskisarjassa vuosina 1953, 1957, 1958 ja 1959 sekä raskaassa keskisarjassa vuosina 1954 ja 1955. Hän saavutti vielä raskaassa keskisarjassa MM-pronssia vuonna 1961 ja MM-hopeaa vuonna 1962.

Kono kilpaili myös kehonrakentajana ja voitti AAU:n Mr. Universe -tittelin vuosina 1954, 1955 ja 1957.

Lähteet

Viitteet 

Yhdysvaltalaiset olympiavoittajat
Yhdysvaltalaiset painonnostajat
Yhdysvaltalaiset kehonrakentajat
Vuonna 1930 syntyneet
Vuonna 2016 kuolleet